Go tlhompho bo rre ga ene selo sa botshelo botlhe _ News24
Go tlhompho bo rre ga ene selo sa botshelo botlhe
Modimo o file rre boikarabelo jwa go nna tlhogo ya lelapa. Jaaka tlhogo ke tshwanelo ya gagwe go tlamela, go sireletsa le go fa lelapa molao, lerato le kagiso.
Go nna tlhogo ga go bolele go nna mmusaesi. Ditshwetso tsotlhe di tshwanetse go nna mo dikgatlhegelong tsa balelapa la gagwe. Fa balelapa ba na le tshwaelo mo ditshwetsong tse di ba amang, ga ba kitla ba nna le bothata jwa go di tshegetsa le go di diragatsa gonne ba ikamaganya le tsona.
Lokwalo lwa ntlha lwa ga Timotheo lo lo kwadilweng ke moapostolo Paulo 5 temana 8 lwa re, “ Fa motho a sa tlamele ba ga gabo, ba e leng ba ntlo ya gagwe, o itatotse tumelo, o bosula bogolo go yo o sa dumeleng.”
Se se tlhalosa go re le fa o ka nna motho yo mogolo kwa kerekeng ya gago, o rera, o ntsha dikatso, o le motshwarakataka wa kwaere, o le mo maemong a boeteledipele, fa o sa tlamele balelapa la gago, mo matlhong a Modimo o phalwa ke motho yo o sa dumeleng mme a tlamela balelapa la gagwe.
Ga twe rre mongwe o kile a fa morwae molao wa gore fa letsatsi le phirima a bo a le mo ntlong. Se e ne e le fa morwae a ne a tshela botshelo jwa bofafalele. A lala a tletsetse le masigo; a le mo menateng.
E re ka letsatsi le le latelang a bo a se na le fa e le sente e ntshonyana le mororo kwa tirong a duetswe ka la maobane. Gape fa a tla bosigo jalo a itshietse, e tlaa re fa a sena go bulelwa mojako a atise go o tlogela o butswe a ye go robala. Se se beye balelapa mo bothateng jwa go ka tsenelelwa ke dira.
A matlhotlhapelo ruri a rre yo o beileng molao mme go tshwana fela. Ga twe mmaagwe mosimane e ne e bile e le ena yo mothaka yo a neng a tle a mo reetse. Re leboga ka borre botlhe ba ba emelang borre jwa bona.
Letsatsi le la Borre ke la go itumelela bontsi jwa borre jaaka ba tlhokometse malapa. Re leboga gore bontsi jwa bona ba agile metse, e bile ba e tlhokometse ka tsotlhe tse di tlhokagalang. Rre o dira gore bana ba gole sentle ba ikutlwa bo babalesegile. Ka go ba tlamela ka tsotlhe le tsa dithuto, bana ba bone bokamoso jo bontle. Katlego le masego go borre botlhe!
Go ya ka ditshupo dingwe, letsatsi la borre le simolotse go ketekwa ko Washington ka Seetibosigo 1910, morago ga gore mosadi monge eleng Sonora Smart Dodd a tle ka kakanyo ya go keteka rragwe.
Ke morago ga go reetsa thero ya thulaganyo ya bomme kwa kerekeng ka 1909 letsatsi leo le ne la tlhamiwa ke ena mosadi wa Spokane.
“A lo nale kakanyo ya gore borre ba tshwanetswe ke madulo ko letsatsing,” a botsa Tona/Minister potso eo. Dodd o ne a tlhokafeletse ke mmagwe, ebeile ene le bomorwarrage ba godiditsewer ke rrabona.